Ħamsin jum bogħod minn Brexit, il-Gvern qed iħeġġeġ liċ-ċittadini Maltin li jgħixu r-Renju Unit biex sal-aħħar tas-sena japplikaw għal permess ta' residenza ħalli jibqgħu jgawdu mill-istess benefiċċji li jgawdu minnhom bħalissa. Bl-istess mod iċ-ċittadini Ingliżi residenti Malta jeħtieġ li japplikaw għal permess ta' residenza li jiskadi wara 10 snin. Il-Maltin li jgħixu fir-Renju Unit qed ikun imħeġġin japplikaw għall-permess ta' residenza fir-Renju Unit qabel jintemm il-perjodu ta' tranżizzjoni bejn ir-Renju Unit u l-Unjoni Ewropea fil-31 ta' Diċembru li ġej. Waqt it-tnedija ta' kampanja ta' informazzjoni dwar Brexit, il-Ministru għall-Affarijiet Barranin, Evarist Bartolo appella lill-iktar minn 27,000 Malti u Maltija li jgħixu r-Renju Unit biex ma jħallux għall-aħħar ħalli jibqgħu jgawdu mill-istess drittijiet li għandhom bħalissa fosthom l-aċċess għax-xogħol, l-edukazzjoni u s-servizz tas-saħħa. "Jiġifieri ma jserrħux rashom li għax ilhom ħafna snin hemmhekk m'għandhomx bżonn japplikaw. Aħjar imorru japplikaw u jgħidulhom m'għandekx bżonn tapplika milli jiddeċiedu huma li m'għandhomx bżonn japplikaw." Is-Segretarju Parlamentari għall-Fondi Ewropej, Stefan Zrinzo Azzopardi, qal li hawn madwar 13,000 ċittadin Ingliż residenti Malta. Dr Zrinzo Azzopardi qal li anki ċ-ċittadini Ingliżi qed ikunu mħeġġin japplikaw għal permess ta' residenza li jkun validu għal 10 snin. Huma għandhom ċans japplikaw sa Ġunju tas-sena d-dieħla. Dwar il-kummerċ bejn ir-Renju Unit u Malta, Dr Zrinzo Azzopardi qal li d-Dipartiment tad-Dwana jinsab imħejji sew għal dawn il-bidliet. "Il-fatt li r-Renju Unit se jkun pajjiż terz u għandna livell ta' kummerċ mhux ħażin dan ifisser id-Dwana kellha tipprepara ruħha b'mod aħjar kemm bħala numru ta' ħaddiema u taħriġ għaliex hemmhekk se jkollok ċertu xogħol tad-Dwana li qabel ma kienx isir." Il-President tal-Kamra Kummerċ, David Xuereb, qal li s-settur privat jeħtieġ li jkun imħejji għal kull xenarju inkluż li ma jintlaħaqx ftehim dwar ir-relazzjoni bejn ir-Renju Unit u l-Unjoni Ewropea wara Brexit. "Insemmgħu l-mediċini dejjem għax hu sors importanti għall-pajjiżna u li ma nistgħux inbiddluh kif ġieb u laħaq. Però hemm ħafna iktar aspetti oħrajn fosthom il-loġistika. Min iwasslilna l-prodotti mir-Renju Unit għal Malta." Il-laqgħat ta' informazzjoni dwar Brexit se jissuktaw fil-jiem li ġejjin.